“پِربند”… (بوھیر کُلانچی)
او چورھیں ماتءِ جنک
بے واجھیں پَلّءِ گُونِک
نازُرکیں کَرکینکءِ کَنِک
شپ کن چرے شھرءَ بہ ِلِک
بُروان اواریں مثلءِنوک
گیوار چو کِشکءَ تچکءُجوک
ھر کس تئی واستءَ ھُدوک
پہ تئی گُلیں رَنگءَ گنوک
زَرّیں تئی پادینکءِ ژِلِک
شپ کن………
اوشت ئے ماں ھاکوٹءِ سرا
چَمّ ھرکسی سَکّاں ترا
بالادءُ گَجگیں ماپرا
عاشق تئی ھلکءِ ھر گُورا
اوشتاتگاں راہءِ سرا
مانشانتگ اش چو جمبرا
جاتگ اشاں ھنگی پَتِرک
شھرءِ پولوسءُ تانہ دار
ناتورءُ گیٹءِ چوکیدار
لاپ گارءُ سیٹھءُ وازدار
داں نان پچءُ دُکان دار
ھرکس چو سَیّادءَ تیار
لوٹی ترا کنتیں شکار
بے کَڈنیں میرءِ کُچِک
شپ کن……..
او ٹیٹلُک مھگونگیں
جانءِ گُداں تئی کُوھنگیں
رستر لدانی گُژنگیں
بالادءَ چاراں برھنگیں
شارءَ چِن انت پولنگءُ ٹِک
شپ کن….
اے پہ تئی بربادیءَ
مُچ انت مں مھرءِ نیادیءَ
جوڑیناں گوں تو سیادیءَ
سِرّاں کپاں چو شادیءَ
نشتہ گُش انت اَمباں کَٹِک
شپ کن……
تنگ انت جھان پہ ھرکسءَ
وارءُگریبءُ بیکسء
تو در میا بانُک گِسءَ
گپتگ کُلانچی ھم ڈَسءَ
ھر کس گُشے گینءُ گِلِک
شپ کن چرے شھرءَ بہ لِک
شپ کن چرے شھرءَ بہ لِک
(بوھیر کُلانچی)
َ